Gales: il galês al jentre tal Consei dai ministris european
“Diolch madam llywydd”, ven a dî “grazie siore presidente”: a son stadis chestis lis primis peraulis par galês pronunciadis intant di une riunion dal Consei dai ministris de Union Europeane. A dîlis al è stât il ministri galês pal patrimoni culturâl, Alun Ffred Jones, che al vuidave la delegazion britaniche intant di une riunion dedicade al multiculturalisim. “Intal Ream Unît o vin une des lenghis plui feveladis intal mont, o sei l’inglês, che par tancj e je marilenghe; ma tes nestris isulis o doprìn lenghis diviersis e jo o soi braurôs di fevelâus intune des plui antighis, ven a dî il galês, la lenghe dal Gales” al à spiegât Jones a chei altris ministris europeans. Daspò di une bataie durade cualchi an, cumò il galês al à otignût un status di couficialitât intal Consei dai ministris, intune cun basc, catalan e galizian, dongje des 23 lenghis uficiâls des istituzions comunitariis. Chê dai 20 di Novembar e je stade duncje une zornade storiche pal galês, ma la bataie – a àn za dite i politics impegnâts pe lenghe galese – e larà indenant par puartâ cheste lenghe celtiche ancje intal Parlament e inte Comission europeane. Jones, che al è un membri dal Plaid Cymru, al à po declarât ae stampe che la Europe e je une vore divierse tal so interni e che il Gales al è part di cheste diviersitât. Vuê, al à dite, o sin intal Consei dai ministris de Europe tant che part dal Ream Unît, ma o speri che un doman o sarìn alì come galês che a rapresentin il Gales.
Font: BBC, 20/11/08; Wales on line, 21/11/08; Món Divers, 21/11/08
fur_Latn fur_Latn eng_Latn